Document ID: /roh_data/filtered/fineweb-2-filterrobots_roh.jsonl.gz/33340

Actualmain na dettia quai nagin progress che giustifitgass da cumenzar cun la segunda fasa da tractativas, uschia Barnier la gievgia envers las medias.
A la fin da la tschintgavla runda da discurs, ma betg rivà vinavant
L’atmosfera dals discurs saja bain «constructiva», tuttina na dettia quai «nagins gronds pass vinavant».
Perquai na possia il schef-contractader da l’UE Michel Barnier betg recumandar a l’inscunter suprem da l’UE l’emna proxima, da cumenzar cun la segunda fasa dals discurs. En quella duai vegnir discutà da las relaziuns futuras. L’UE speria, che l’emprima fasa possia vegnir terminada enfin il december.
Brexit previs per la fin da mars 2019
La Gronda Britannia less sortir il mars 2019 da l’UE. Oriundamain vuleva l’UE sclerir las dumondas impurtantas tar il Brexit fin la mesadad d’october e discutar suenter davart las relaziuns futuras. Quai n’ha dentant betg funcziunà.
Rumpatesta fan las finanzas
Da discutar dattan tranter auter ils raps. Tenor funtaunas inuffizialas sa tracti da radund 100 milliardas euro che l’UE pretenda da la Gronda Britannia. Quai per conresponsabladad per obligaziuns che l'UE saja ida en durant ils 40 onns che la Gronda Britannia è stada commembra.
RR novitads 12:00